David Alexander Vincent (Charlotte, Észak-Karolina, 1965. április 22. –) amerikai basszusgitáros és énekes, aki a Morbid Angel tagjaként vált ismertté. Az "Evil D" becenévre hallgató zenész az 1980-as évek közepén kezdte pályafutását, egy Incubus névre hallgató zenekarban. 1986-ban lett a Morbid Angel tagja, ahol basszusgitárosként és énekesként vált ismertté, de 1996-ban távozni kényszerült a zenekarból. Ezt követően a Genitorturers nevű indusztriális metal együttesben bukkant fel, ahol csak a basszusgitárra koncentrált. 2004-ben tért vissza a Morbid Angel soraiba, visszatérő lemeze a zenekarral 2011 júniusában Illud Divinum Insanus címmel jelent meg.

Biográfia 
Tizenévesként kezdett el rajongani a rockzene iránt, eleinte olyan előadókért rajongott, mint a KISS vagy Alice Cooper.
Pályafutását az Incubus együttesben kezdte, majd 1986-ban Sterling Von Scarborough utódja lett a Morbid Angel-ben. 1989 és 1995 között négy nagylemezen szerepelt az együttes tagjaként, mígnem 1996-ban távozni kényszerült. Mivel Vincent volt az együttes frontembere, az interjúk nagy részét is ő adta, melyekben előszeretettel hangoztatta szélsőjobbos nézeteit. Ezáltal az együttest rengeteg támadás érte a kritikusok és a rajongók részéről is, ezért Trey Azagthoth, az együttes gitárosa távozásra szólította fel.
Vincent utolsó lemeze az együttessel az 1995-ben megjelent Domination volt. A vele készült albumokon dalszerzőként is aktívan közreműködött, dalszövegeiben pedig a sátánizmus, az okkultizmus és a keresztény-ellenesség mellett a sumer mitológia és a Római Birodalom is megidézésre került.

A Morbid Angel-ből való távozása után a Genitorturers nevű indusztriális metal együttes tagja lett. Ugyan 1993-ban már vokálozott a 120 Days of Genitorture című debütalbum House of Shame dalában, de teljes értékű zenekari taggá csak 1996-ban vált. A zenekarban megtalálható Vincent felesége is, együttműködésük több lemezt is eredményezett, melyek közül az utolsó 2009-ben Blackheart Revolution címmel jelent meg.
Vincent nevéhez fűződik a Terrorizer nevű grindcore formáció is, amelynek 1989-es World Downfall albumán énekelt és basszusgitározott. A műfaj klasszikusának számító lemezt a Morbid Angelből ismert Pete Sandoval dobolta fel.
2004-ben tért vissza a Morbid Angel soraiba, azóta az együttes csak koncerteket vállalt, a Vincent visszatérését dokumentáló új nagylemez studiómunkálatai csak jóval később kezdődtek el. Az album Illud Divinum Insanus címmel 2011. június 6-án fog megjelenni a Season of Mist gondozásában.
2008-ban szerepelt a Soulfly együttes Conquer lemezén a Blood Fire War Hate című dalban.

Diszkográfia

Morbid Angel 
 Altars of Madness (1989)
 Blessed Are the Sick (1991)
 Covenant (1993)
 Domination (1995)
 Entangled in Chaos (1996)
 Illud Divinum Insanus (2011)

Genitorturers 
 120 Days of Genitorture (1993)
 Sin City (1998)
 Flesh is the Law (2002)
 Blackheart Revolution (2009)

Terrorizer 
 World Downfall (1989)

Soulfly 
 Conquer (2008)

Források 

Amerikai basszusgitárosok
1965-ben született személyek
Élő személyek

ms:David Vincent (pelakon)